หุ้นเยอรมนีร่วงนำ หุ้นยุโรปปิดวันศุกร์ขยับลง
ตลาดหุ้นยุโรปปรับตัวลดลงเล็กน้อยเมื่อวันศุกร์ที่ผ่านมา (22 พ.ค.) จากการปรับตัวลดลงของตลาดหุ้นเยอรมนี ดัชนี Stoxx 600 ลดลง 0.1% ปิดที่ 407.74 จุด แต่ปรับตัวเพิ่มขึ้น 2.9% ในสัปดาห์นี้ ขานรับกระแสข่าวที่ว่า ธนาคารกลางยุโรป (ECB) อาจปรับเพิ่มวงเงินซื้อพันธบัตรในเดือนพ.ค.และเดือนมิ.ย.
25 พ.ค. 2558

สำนักข่าวอินโฟเควสท์รายงานว่า ดัชนี Stoxx 600 ลดลง 0.1% ปิดที่ 407.74 จุด แต่ปรับตัวเพิ่มขึ้น 2.9% ในสัปดาห์นี้, ดัชนี CAC-40 ตลาดหุ้นฝรั่งเศสปิดวันศุกร์ (22 พ.ค.) ที่ 5,142.89 จุด ลดลง 3.81 จุด หรือ -0.07%, ดัชนี DAX ตลาดหุ้นเยอรมนีปิดที่ 11,815.01 จุด ลดลง 49.58 จุด หรือ -0.42% และดัชนี FTSE 100 ตลาดหุ้นลอนดอนปิดที่ 7,031.72 จุด เพิ่มขึ้น 18.25 จุด หรือ +0.26%
ตลาดหุ้นยุโรปขยับลงเล็กน้อย แต่ทำสถิติปรับตัวเพิ่มขึ้นในระหว่างสัปดาห์สูงที่สุดนับตั้งแต่กลางเดือนเม.ย.ที่ผ่านมา ด้านนักวิเคราะห์กล่าวว่า ตลาดหุ้นยุโรปได้รับอานิสงส์จากโครงการซื้อพันธบัตรของ ECB โดยการประกาศในช่วงก่อนหน้านี้ของ ECB หมายความว่า ECB จะยังคงเดินหน้าใช้มาตรการผ่อนคลายเชิงปริมาณ (QE) ต่อไป
หุ้นโวดาโฟน กรุ๊ป เพิ่มขึ้น 4.6% หลังบริษัทโกลด์แมน แซคส์ กรุ๊ป อิงค์ ระบุในรายงานภายหลังการประชุมร่วมกับประธานเจ้าหน้าที่การเงินของโวดาโฟนว่า บริษัทผู้ให้บริการโทรศัพท์มือถือยักษ์ใหญ่มีแนวโน้มที่จะขายมากกว่าซื้อทรัพย์สิน ขณะที่หุ้น Cie. Financiere Richemont SA ลดลง 1% หลังผู้ผลิตอัญมนีแบรนด์คาร์เทียร์และสินค้าแบรนด์มงต์บลองค์เปิดเผยยอดขายที่ลดลงอย่างเหนือการคาดหมายในเดือนเม.ย.